# 1. søndag efter helligtrekonger

## 10-01-2021 Sønder Felding, Karstoft

## Tekstrække: Første række

Dette hellige evangelium skriver evangelisten Lukas: Hvert år tog Jesu forældre til Jerusalem til påskefesten. Også da han var blevet tolv år, drog de derop, som det var skik ved festen. Da påskedagene var omme, og de skulle hjem, blev drengen Jesus i Jerusalem, uden at hans forældre vidste det. I den tro, at han var i rejsefølget, kom de en dags rejse frem og ledte efter ham blandt familie og bekendte. Da de ikke fandt ham, vendte de tilbage til Jerusalem for at lede efter ham dér; og efter tre dage fandt de ham i templet, hvor han sad midt blandt lærerne, lyttede til dem og stillede dem spørgsmål. Alle, der hørte det, undrede sig meget over hans indsigt og de svar, han gav. Da forældrene fik øje på ham, blev de slået af forundring, og hans mor sagde til ham: »Barn, hvorfor gjorde du sådan mod os? Din far og jeg har ledt efter dig og været ængstelige.« Men han sagde til dem: »Hvorfor ledte I efter mig? Vidste I ikke, at jeg bør være hos min fader?« Men de forstod ikke, hvad han sagde til dem. Så fulgte han med dem tilbage til Nazaret, og han var lydig mod dem. Hans mor gemte alle ordene i sit hjerte. Og Jesus gik frem i visdom og vækst og yndest hos Gud og mennesker. Lukasevangeliet 2,41-52

Hvis der er noget, jeg bekymrer mig rigtigt meget om, så er det nok alt det her med, om man nu også gør det godt nok som forælder. Jeg er jo far til 2.

Men mon ikke alle, der er blevet forældre gør det samme? Bekymrer sig i ny og næ.

Og jer som endnu er unge, og endnu ikke har fået børn – bare vent. I kommer til at stå med de helt samme overvejelser – ja, måske bekymrer jeres forældre sig stadigvæk for jer.

Det er ting som:

- får de nu også en god og sund kost.

- får de den søvn, de har brug for

- har vi husket at give dem de rigtige vacciner

- ser de for meget fjernsyn - for meget Ramasjang?

- hvor længe må de sidde med en iPad?

- og nu også: om man gør det godt nok, når man nu er tvunget til at holde dem hjemme – og som jeg og min kone skal, undervise den ene af dem i hjemmeskolen?

- ja, vi tænker meget over, hvad man skal man gøre, for at give dem en god og glad start på livet og en ordentlig opdragelse – så de på et tidspunkt bliver unge voksne – som helt af sig selv tager gode og sunde valg.

Sådanne tanker tror jeg, at de fleste forældre har.

---

Men så er der også det med troen på Gud.

Det gør jeg mig i hvert fald også mange tanker omkring.

Jeg tænker tit på, hvordan jeg får givet den tro på Gud videre, som jeg selv har fået givet – uden at skulle få slag for at være indoktrinerende.

Ja, hvordan giver man sine børn en sund og personlig tro på Gud?

Hvad er da mit ansvar og hvad er Guds – i forhold til troen?

Hjemme hos os, der gør vi det så godt, vi kan.

Noget af det, som vi blandt andet gør derhjemme, det er hver aften at læse i børnebibelen med børnene.

Vi beder med dem – både for familie og venner – ja, nogle gange kommer vi vidt omkring.

Ja, selvom det kan lyde ret sukkersødt, så er mistanken dukket op – også hos mig – at det ikke altid handler om at bede for vennerne, men om at holde far inde på værelset, så længe som muligt.

Andre gange er der så meget kamp, at bøn og børnebibel må opgives.

Ja, det var her jeg kom i tanke om historien om præstefamilien – ja, denne præstefamilie som sad ved aftensmaden,

det var efter juletid,

og hvor præsten pludselig fik meget stolte julelys i øjnene, fordi den ældste af børnene stolt sagde:

”I dag tegnede jeg juleevangeliet henne i børnehaven.”

Præstens kone smilede også og spurgte så lidt ind til hvad, der var blevet tegnet. Og så svarede den ældste glad: ”Jeg tegnede en julemand og 3 nisser.”

Nej, nogle gange man må tage én dag af gangen – og håbe på Guds hjælp.

Josef og Maria – de var jo også forældre. Dog ikke helt almindelige forældre. De opfostrede jo selveste Guds søn.

Ja, det sidste kan næsten ikke begribes – jeg forstår det faktisk ikke helt selv – og måske havde de også svært ved selv at forstå det:

at deres barn skulle være Guds søn.

Det kan man jo fornemme lidt i dagens tekst - også selvom de begge havde oplevet fantastiske undere – eller skal vi kalde det mirakler – omkring Jesu undfangelse og fødsel.

Husk lige på:

- at Maria fik besøg af en engel, der fortalte hende at hun skulle blive gravid

- at Josef to gange oplevede, hvordan Gud talte til ham i drømme

- at hyrderne på marken pludselig kom forbi for at tilbede Jesusbarnet, fordi de havde set engle ude på markerne,

- hvordan de vise mænd var kommet langvejs, og pludselig stod i døråbningen til en lille fattig familie med kongelige gaver af guld, røgelse og myrra. Hvorfor? Jo, fordi de havde set en særlig stjerne på himlen.

Ja, selvom de havde oplevet alt dette, så kan det godt virke som om, at Josef og Maria havde glemt alt om dette – her 12 år efter.

Josef og Maria havde jo endnu engang, som de fromme og gode forældre de var, været i Jerusalem for at fejre påskefesten sammen med Jesus.

Men først efter en dagsrejses tid - på vej hjem til Nazaret - opdager de, at Jesus ikke var kommet med på hjemrejsen.

Og her skal vi forstå, at det altså ikke var sådan, at man rejste far, mor og børn sammen, nej, man rejste i store flokke fra samme familie og fra samme by, for at undgå overfald af røvere.

Så Josef og Maria havde nok troet, at Jesus gik sammen med noget familie enten foran eller nede bagved,

og da de pludselig opdager, at Jesus slet ikke var kommet med i følget hjem fra besøget i Jerusalem – går de i total panik

– ja, at de blot skulle have bekymret sig er simpelthen for svagt formuleret.

For spørgsmålet er, om vi overhovedet kan sætte os ind i, hvordan Josef og Maria må have haft det?

Tre dages eftersøgning gik der, før de fandt ham.

Tre dage.

Jeg oplevede selv her for nylig hvor lang tid tre minutter er, da jeg her før jul var ude og købe julegaver sammen med Anton min yngste på 5 år – snart 6. Jeg stod der, i Power, i Herningcenteret, og var faldet i staver over nogle høretelefoner, som jeg var ved at købe til min lillebror, hvorefter jeg pludselig ikke kunne se min søn Anton længere. Jeg panikkede totalt og farede butikken rundt og fandt først nogle minutter senere - i den anden ende af butikken – Anton, hvor han stod og kiggede på et stort udstillings tv.

Selvom det kun varede kort tid – var det ikke spor sjovt.

Nej, det var helt sikkert ikke blevet til meget søvn for Josef og Maria. De to-tre nætter

Det drejede sig ikke bare om tre minutter, men om tre dage…

De havde ledt i hver et tænkelig afkrog.

Hos de forskellige familier de rejste sammen med, hos Jesu bedste legekammerats forældre og så videre (…)

og da de havde opgivet den strategi, var de vendt tilbage til Jerusalem for at lede efter ham dér, men i første omgang uden resultat.

Til sidst begyndte de at lede de mest utænkelige steder – og sidst af alt i templet.

Og hvem havde troet, at en 12-årig dreng frivilligt ville opholde sig i Guds hus?

Ingen.

Men det gjorde Jesus altså.

Ja - en af dagens mange spændende pointer er altså, at Jesus var blevet væk

- ikke fordi han var blevet vred på sine forældre,

- heller ikke fordi der var sket en ulykke,

- og heller ikke fordi der var sket en forbrydelse.

Nej, Jesus var simpelthen blevet i Jerusalem, i templet, fordi han ville være hos sin himmelske Far.

---

Ja, måske fornemmer vi alle, hvordan der fulgte nogle helt særlige udfordringer med til dette at skulle være forældre til Vor Herre Jesus Kristus.

Jesus var jo bare ikke som de andre børn i klassen.

Han søgte helt automatisk Guds hus, noget som blev Josef og Marias udfordring …

– og i det her tilfælde tre rædselsfulde dage.

Tænk sig, hvis det faktisk skulle blive et problem for forældre, at få deres børn med hjem fra kirke igen. Det må være enhver børnekirkes vision.

Jeg husker i hvert fald tydeligt, de søndag morgener, da min far vækkede mig, tændte lyset og sagde: »Så skal vi i kirke – ellers kan du jo ikke blive konfirmeret«. Og når det var allerværst og allermest traumatiserende – så kom han op og hev dynen helt af og trak den ud af værelset.

Men når jeg ser tilbage på disse oplevelser – og jeg kan huske at jeg blev eddikesur over det – altså virkelig sur – ja, så er det måske lidt af et Guds mirakel, at jeg i dag har det arbejde, som jeg har.

---

Ja, det vil altid være en udfordring at oplære vores børn i den kristne tro. Og det vil altid være en opgave hele tiden at tænke nyt – nye metoder, nye former – fordi vores kultur ændrer sig omkring os.

Ligesom vi nu også føler os tvunget til at live-streame disse gudstjenester.

Ingen af os er jo helt automatisk rettet imod vores himmelske Far, ligesom Jesus var det. Det må vi bare erkende.

Det er ikke hos os alle, at troen falder så naturligt og let.

Men man må altid begynde med sig selv

– lige meget om man har børn eller ikke har børn.

Det er ligesom når man skal op og flyve: Så siger stewardessen jo også altid at man først skal tage iltmasken på selv, før man hjælper sin sidemand – hvad enten det er ens egne børn eller andres eller voksne mennesker.

Vi bliver nødt til – altid - selv at tage imod ordet om Jesus først før vi kan give det videre til andre.

Men heldigvis behøver det med troen og det med kirke slet ikke at være kedeligt:

Det er jo også derfor – ja, hvis det da ikke var for Corona – at kirken normalt ville arrangerer både babysalmesang, spaghettigudstjenester, familie- og børnegudstjenester, lovsangsgudstjenester, at der er et korarbejde, at der er frivillige, der kører børneklubber og så videre.

Men lige meget hvad, så er denne søndag særligt tilegnet det arbejde, som vi gør med at oplære hinanden og vores børn i den kristne tro.

- at vi fortæller dem, om hvordan Gud blev menneske, i Jesus Kristus: at han viste sin kærlighed så højt, at han gik i døden for os – og at han trods alt det, der skete, stod op fra de døde igen på den tredje dag.

- at vi fortæller dem, at når vi tror på ham, så vil vi også få del i det rige, som han har forberedt til os – både nu og senere i himmelen.

---

I dag er det derfor ikke kun Jesus, der må være vores forbillede, nej, Josef og Maria må også blive vore forbilleder.

Tænk sig, at der i dagens tekst står sådan om Josef og Maria:

»Hvert år tog Jesu forældre til Jerusalem til påskefesten«.

Ja, det er altså en lang tur på omtrent 120 km, som skulle planlægges og ikke mindst prioriteres.

Og dét engagement kan vi alle lære noget af.

Så mit spørgsmål lyder derfor også i dag:

Hvordan ser det ud i dit liv? Hvem fortæller du om Jesus?

De gode nyheder til i dag er jo faktisk også, at vi ikke længere behøver at gå hele turen til Jerusalem, for at tilbede Gud i templet. Nej, for Gud er netop kommet til os i stedet. Han bor i vore hjerter og ønsker at være os nær. Vi er et tempel for ham. Ja, for vi kan jo dagligt møde ham fx gennem bøn. Lad os derfor fortsætte med at søge ham sammen i bøn.

### Bøn

Tak Gud, fordi du har givet dit ord til os.

Hjælp os til at søge dig først. Hjælp os til at tanke op hos dig – hvad enten vi er unge eller gamle, singler eller par. Og lær os at blive lige som Josef og Maria, som prioriterede dig så hengivent.

Gud i dag beder jeg dig særligt for børnene i vores kirke – giv du dem en oprigtig og levende tro – ja, lad også dit lys skinne gennem dem – til oplysning for os andre.

Gud, så beder vi dig også i dag for de, der er ramt af sygdom, sorg, ulykke, savn og død:

Trøst de bedrøvede og bange, giv frihed og retfærdighed til de fattige og undertrykte, mæt de sultne, helbred de syge, hjælp de hjemløse og landflygtige, vær hos de fangne, giv nyt mod og håb til de bekymrede, ensomme og modløse.

Gud vi beder dig også for at du må gribe ind og skabe fred, der hvor der i dag er krig og ufred.

Herre, vi beder dig også for vort land, vores regering, kongehus, vor familie og alle, vi holder af og er forbundet med: Hold din skærmende hånd over os, og bevar os fra indbyrdes strid og opløsning.

Vi beder dig om at gribe ind i forhold til Coronavirussen. Lad vaccinerne virke og hjælp alle dem, som i dag arbejder med dette i udsatte positioner.

Herre, vi beder dig for din kirke her og ud over hele jorden: særligt for dem, som bliver forfulgt, fordi de er kristne. Velsign kirken og forny den ved din Ånd. Lad den altid være i bevægelse og lær os ikke blot at høre dit ord, men også at gøre, som du har sagt.

**Vor Fader**, du som er i himlene!

Helliget blive dit navn,

komme dit rige,

ske din vilje som i himlen

således også på jorden;

giv os i dag vort daglige brød,

og forlad os vor skyld,

som også vi forlader vore skyldnere,

og led os ikke ind i fristelse,

men fri os fra det onde.

For dit er Riget og magten og æren i evighed!

Amen.

### Velsignelsen

Og modtag Herrens velsignelse:

Herren velsigne dig og bevare dig!

Herren lade sit ansigt lyse over dig og være dig nådig!

Herren løfte sit åsyn på dig og give dig fred!

Amen